Йәш режиссер әйтеүенсә, осраҡлы рәүештә сәнғәт юлын һайлаусылар араһында уңыштарға өлгәшеүселәр бихисап. Ул да дүрт йыл студент булған сағын, дүрт көндәй үтте, ти. Икенсе курста уҡ уҡыу менән бер рәттән театрҙа эшләй башлағанлыҡтан, диплом алыуына инде сәхнәлә шаҡтай тәжрибә лә туплаған була. Профессиональ актер булараҡ эш башлаған йылда, сентябрҙә, хатта 70-ләп спектаклдә уйнай. Йәш актерҙар ике труппала ла − рус һәм башҡорт труппаларында берҙәй тамашалар ҡуя. Альберт Урал батыр, Айболит, Иезекиил («Холодное сердце», В. Гауф) кеүек ролдәрен яратып уйнай. «Ең һыҙғанып, рәхәтләнеп эшләнем», − ти Альберт. Шундай бер мәлдә уның тормошонда тағы бер боролош була. Диплом спектакле ҡуйған саҡта имтихан алыусы комиссия рәйесе Санкт-Петербург дәүләт театр сәнғәте академияһының ҡурсаҡ театры факультеты деканы Николай Наумов була. Ул йәштәрҙе, әгәр артабан уҡырға теләктәре булһа, үҙҙәрендә көтөп ҡалыуын да әйтә. Шулай, уйламағанда Альберт, ул саҡта ғаиләле лә булып өлгөргән егет (кәләше Светлана ла актриса), режиссер һөнәрен үҙләштереү өсөн алыҫ Питерға юл тота. Бында көслө белгестәр уҡыта, студенттарға ҙур талаптар ҡуйыла, хатта курстан төшөп ҡалыусылар ҙа була. Санкт-Петербург − театрҙар ҡалаһы ла. Уларға йөрөү, актерҙар менән танышыу уҡыуға, тәжрибә туплауға ныҡ ярҙам итә.